এইসব ডামাডোলের মধ্যে হারিয়ে গেছে উল্লেখযোগ্য আরেকটি ঘটনা-ফুলবাড়ির সংগ্রামী জনগণের প্রতিবাদের মুখে সেখানে শীতবস্ত্র বিতরণের নামে জনসংযোগ গড়ে তোলার প্রচেষ্টাকারী এশিয়া এনার্জি ও গ্লোবাল কোল ম্যানেজমেন্ট জিসিএম-এর প্রধান নির্বাহী কর্মকর্তা (সিইও) গ্যারি এন লাইকে ফিরে আসতে হয়েছে। গ্যারি এন লাইয়ের উপস্থিতির খবর উত্তেজিত করে তুলেছিল সেখানকার সাধারণ জনগণকে। উন্মুক্ত পদ্ধতিতে কয়লা উত্তোলনের যে অপচেষ্টা চলছে, সেই অপচেষ্টাকারী ঠিকাদারদের পাতা কোনও ফাঁদেই পড়তে রাজি নয় সেখানকার জনগণ, রাজি নয় এশিয়া এনার্জির কাছ থেকে শীতবস্ত্র নিয়ে নৈতিকভাবে বাধা পড়তে। প্রতিবাদের ভাষা কোনও না কোনওভাবে বেঁচে থাকে এবং বাংলাদেশেও বেঁচে আছে। তাই আমরা দেখতে পাচ্ছি তরুণ সমাজ শাহবাগে অবস্থান নিয়েছে কাদের মোল্লার রায়ের পর, যেমন ফুলবাড়ির প্রতি ঘর থেকে মানুষজন বেরিয়ে এসেছিল এশিয়া এনার্জির গ্যারি এন লাই-এর আসার খবর পেয়ে। গোপন গাঁটছড়া বেধে রাজনৈতিক কিংবা অর্থনৈতিক সংকট উত্তরণের অপচেষ্টা করে লাভ হয় না। গৃহযুদ্ধের হুমকি দিয়ে অথবা গোপন সমঝোতার পথে এগিয়ে কিংবা বিদেশিদের কাছে হস্তক্ষেপের আঁকুতি জানিয়েও কোনও রাজনৈতিক বা অর্থনৈতিক সংকট কাটিয়ে ওঠা সম্ভব নয়। এই কয়েকদিন আগেই সরকারকে আমরা দেখেছি, প্রস্তাবিত পদ্মা সেতু প্রকল্পের দুর্নীতি ও অর্থায়ন নিয়ে বিশ্বব্যাংকের সঙ্গে গোপন সমঝোতার চেষ্টা চালাতে-যার ফল সকলেরই জানা আছে।